b'\n_START_ARTICLE_\nIpsilon sovka\n_START_SECTION_\nOpis in biologija\n_START_PARAGRAPH_\nOdrasel metulj meri \xc4\x8dez krila od 35 do 50 mm. Prednja krila so rde\xc4\x8dkasto rjava z zna\xc4\x8dilno \xc4\x8drno \xc4\x8drtico, ki poteka ob ledvi\xc4\x8dasti pegi proti vrhu kril in tvori obliko gr\xc5\xa1ke \xc4\x8drke ipsilon, po kateri je metulj dobil ime. Zadnja krila so svetlo siva, obrobljena s temnim robom. Jaj\xc4\x8deca v premeru merijo 0,5 mm in so na za\xc4\x8detku mle\xc4\x8dno bela, kmalu pa potemnijo in postanejo temno vijoli\xc4\x8dasta. Razvoj jaj\xc4\x8dec poteka od 3 do 6 dni. Samice jaj\xc4\x8deca odlagajo posami\xc4\x8dno ali v skupinah, v katerih je lahko celo od 1200 do 1900 jaj\xc4\x8dec, na pritlehne liste gostiteljskih rastlin. Kadar ne najdejo ustreznih listov jaj\xc4\x8deca odlo\xc5\xbeijo na odmrle rastline, nikoli pa jih ne odlagajo na tla._NEWLINE_Odrasle gosenice dose\xc5\xbeejo v dol\xc5\xbeino od 37 do 50 mm in so svetle\xc4\x8de rjavosive do \xc4\x8drne barve, s temnej\xc5\xa1o hrbtno in svetlej\xc5\xa1ima bo\xc4\x8dnima \xc4\x8drtama. Trebu\xc5\xa1na stran gosenice je zelenkasto siva, glava pa je najpogosteje svetlo rjava. Gosenice v 20 do 40 dnevih preidejo skozi 5 do 9 stadijev. Od \xc4\x8detrtega stadija naprej postanejo gosenice ob\xc4\x8dutljive na svetlobo in se \xc5\xbeez dan zakopavajo v zemljo. Buba je rjava, dolga med 19 in 25 mm in \xc5\xa1iroka 5 do 6 mm. Vrsta se zabubi v zemlji, med 3 in 12 mm globoko. Stopnja bube traja med 12 in 20 dni. Ipsilon sovka spada med izrazite selivce, saj v ugodnih pomladih metulji priletijo iz sredozemskih de\xc5\xbeel. Ob mno\xc5\xbei\xc4\x8dnih pojavih lahko gosenice povzro\xc4\x8dijo precej\xc5\xa1njo \xc5\xa1kodo. Najpogosteje napada koruzo, repo, lucerno, konopljo, paradi\xc5\xbenik in nekatere druge rastlinske vrste. Do \xc4\x8detrtega stadija se gosenice hranijo z listi gostiteljskih rastlin, od \xc4\x8detrtega stadija naprej pa pregrizejo stebla napadenih rastlin pri tleh._NEWLINE_Vrsta ima v Evropi in kanadi od enega do dva, v dolo\xc4\x8denih delih ZDA pa tri oziroma \xc5\xa1tiri rodove letno. Obi\xc4\x8dajno je naj\xc5\xa1tevil\xc4\x8dnej\xc5\xa1i in gospodarsko najpomembnej\xc5\xa1i prvi, spomladanski rod. Ipsilon sovka prezimuje kot odrasla gosenica ali buba._NEWLINE_Med najpomembnej\xc5\xa1e parazite gosenic ipsilon sovke sodijo nematode Hexamermis arvalis ter li\xc4\x8dinke muh Archytas cirphis, Bonnetia comta, Eucelatoria armigera in Sisyropa eudryae.. Z jaj\xc4\x8deci se hranijo mravlje vrste Lasius neoniger'